钦定古今图书集成/明伦汇编/官常典/第577卷 > 朱鉴
## 钦定古今图书集成/明伦汇编/官常典/第577卷 > 朱鉴

按《明外史》本传：“鉴字用明，晋江人。童时父疾，刲股以
进。举乡试，授蒲圻教谕。宣德初，擢御史，巡按湖广，谕
降梅花峒贼萧启宁等，请复旧制，命副使佥事按行
所部，问民疾苦。湖湘俗，男女婚嫁多逾三十，鉴申明
礼制，旬月间嫁娶者万馀人，其俗遂变。三载代归。正
统初，复按广东，奉命录囚，多所平反，招抚逋叛甚众。”
还朝，请天下按察司佥事一人专理屯田，遂为定制。
用荐擢山西左参政。居数年，进右布政使。郕王监国，
就擢左副都御史巡抚其地。上言：“也先奸诡百端，杀
掠无已。复假和亲，往来觇伺。盖以送驾为由，则必开
关延接。稍示抗拒，彼即有辞。其谋既深，我虑宜远。夫
和亲不已，必索岁币。岁币不已，必求割地，要请无厌，
长此安穷。今宜重将帅事权，悉罢监军中贵，整散兵，
募勇士，罄奸邪之私积，发库庾之朽陈，重悬赏格，鼓
劝义旅，征勤王兵，数道并进，勠力复仇，庶大驾可还，
敌兵自退。”窃见王振乱天下，江南寇发，皆以诛振为
名。夫事归朝廷则治，归宦官则乱。昔高皇帝与群臣
议事，必屏去左右，恐“泄事机。乞杜权幸之门。凡军国
重事，属任大臣，必当有济。”帝嘉纳之。时寇日窥塞下，
鉴日夜为守御计。景泰元年，寇数万骑攻雁门，都指
挥李端击却之。复侵关南，端力拒不得逞。寻犯河曲
及义井堡，杀二指挥。围忻、代诸州。石亨等不能御。长
驱抵太原城北，山西大震。命鉴移镇雁门，而别遣都
督佥事王良镇太原。援兵渐集，寇亦餍，乃引去。三年
诏遣大臣行天下，黜陟有司。侍郎邹干至山西，多所
论劾。鉴请召干还，干因极论鉴徇护。帝是干言，召鉴
佐院事。未几，致仕归。初，景帝易储，鉴贻大学士陈循
书，言不可。且曰：“陛下于上皇，当避位以全大义。”循大
骇。英宗复位，鉴诣阙上表，贺觊复用。帝曰：“鉴老疾，何
以妄来？其速令还。”家居二十馀年，卒。